આ ઉપરાંત ઘણાબધા વર્ષો સુધી ઓસ્ટ્રેલીયન ઓપનને મેજર ટુર્નામેન્ટ ગણવી કે નહીં તે અંગે પણ લોકો સવાલ ઉઠાવી રહ્યા હતા. આ પાછળ કારણ હતું કે બહુ ઓછા ટોચના ટેનીસ ખેલાડીઓ આ ટુર્નામેન્ટ રમવા આવતા તે ઉપરાંત ઓસ્ટ્રેલીયાના વિક્ટોરિયા રાજ્યમાં આવેલા મેલબર્નમાં રમાતી આ ટુર્નામેન્ટને જોવા આવતા દર્શકોની સંખ્યા પણ પાંખી જ રહેતી. કેન રોઝવેલ 1971 અને 1972 માં ઓસ્ટ્રેલીયન ઓપન જીત્યા હતા. તેમણે પોતાની 1971ની વિનિંગ સ્પીચમાં તે સમયના ખેલાડીઓને રીતસરની વિનંતી કરી હતી કે, “હું એવી આશા રાખું કે આવતે વર્ષે વધુ ખેલાડીઓ અહીં રમવા આવે.”